Diari Oficial de la Generalitat Valenciana


Sumari del DOGV 4650, del 15-12-2003 (2003/13144)

RESOLUCIÓ d'1 de desembre de 2003, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes dirigides a recolzar activitats formatives d'entitats sense ànim de lucre.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4650

Data del DOGV
:   15-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13080


Data del document
:   01-12-2003

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * suport econòmic
    * centre d'investigació
    * organització patronal
    * innovació
    * societat sense fins de lucre
    * formació professional

RESOLUCIÓ d'1 de desembre de 2003, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes dirigides a recolzar activitats formatives d'entitats sense ànim de lucre. [2003/X13234]
  
Article 1. Objecte i àmbit
  
L'objecte de la present resolució és convocar les ajudes de l'IMPIVA corresponents a l'exercici 2004 dirigides a entitats sense ànim de lucre en suport a les seues activitats formatives, i aprovar el programa per què es regirà, les bases del qual s'establixen en l'annex.
  
Article 2. Marc normatiu
  
Les ajudes arreplegades en la present resolució es concediran d'acord amb el que establix l'Orde de 21 de desembre de 2000, de la Conselleria d'Indústria i Comerç, sobre la concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).
  
Article 3. Línies pressupostàries
  
D'acord amb el que establisca la Llei de Pressupostos de la Generalitat Valenciana per a l'exercici 2004, es donarà publicitat de les línies de crèdit i de l'import global màxim destinat per a la concessió de les ajudes previstes en la present convocatòria.
  
Article 4. Beneficiaris
  
1. La tipologia de beneficiaris que poden acollir-se a estes ajudes, segons el que establixen les bases de cada programa, és la següent:
  
a) Instituts Tecnològics integrats en l'Associació Xarxa d'Instituts Tecnològics de la Comunitat Valenciana.
  
b) Centres Europeus d'Empreses Innovadores (CEEI) de la Xarxa IMPIVA.
  
c) Associacions d'empresaris i de tècnics de caràcter industrial que estiguen vinculades amb la formació industrial.
  
2. Els beneficiaris hauran de tindre la seua seu social o la delegació a la Comunitat Valenciana, i els projectes objecte d'ajuda hauran d'estar localitzats en el dit territori.
  
3. Les condicions per a ser beneficiari hauran de mantindre's fins al moment del pagament de la subvenció.
  
Article 5. Supòsits especials
  
Excepcionalment, es podran recolzar projectes presentats per sol·licitants que reunisquen unes característiques distintes a les establides amb caràcter general quan s'estimen rellevants en atenció a les línies de política industrial.
  
Article 6. Sol·licitud d'ajuda
  
1. Els sol·licitants hauran de presentar una sol·licitud normalitzada emplenada utilitzant el programa informàtic que es pot descarregar des de la pàgina web de l'IMPIVA, www.impiva.es (en este cas es presentaran tres còpies de l'imprés), o bé omplint un imprés autocopiador facilitat per l'IMPIVA.
  
2. Alternativament, els interessats podran presentar davant del Registre Telemàtic de la Generalitat Valenciana, a través de l'adreça electrònica www.gva.es, o directament a través de la pàgina web de l'IMPIVA, www.impiva.es, sol·licituds, escrits i comunicacions relacionats amb el procediment regulat en esta convocatòria.
  
Només s'admetrà la presentació de sol·licituds, escrits i comunicacions davant del Registre Telemàtic que estiguen firmats electrònicament per mitjà d'una firma electrònica avançada basada en un certificat reconegut, segons el que disposa el Reial Decret-Llei 14/1999, de 17 de setembre, sobre Firma Electrònica i expedit per la Generalitat Valenciana o per qualsevol altre prestador de servicis de certificat amb el qual la Generalitat Valenciana haja firmat l'oportú conveni. (Pot consultar-se a la pàgina web http://www.pki.gva.es/puntreg\_c.htm; actualment l'IMPIVA dóna este servici de certificació a la seua seu de València).
  
Este procediment queda supeditat a l'entrada en vigor del Decret pel qual es crea un Registre Telemàtic de la Generalitat Valenciana i en el qual es determinen les regles i criteris que han d'observar-se en la presentació i remissió de les sol·licituds, escrits i comunicacions, quan s'efectuen per mitjans telemàtics.
  
3. A fi de potenciar l'èxit dels objectius de la present resolució, l'IMPIVA podrà traslladar les sol·licituds a altres programes o convocatòries d'ajudes.
  
Article 7. Documentació que ha d'acompanyar a l'imprés de sol·licitud.
  
1. La sol·licitud d'ajuda haurà d'anar acompanyada de la memòria tècnica del projecte segons el model facilitat per l'IMPIVA o descarregat de la pàgina web.
  
2. L'IMPIVA obtindrà la informació relativa a la personalitat jurídica del sol·licitant per mitjà de la seua consulta al Registre Públic corresponent. En el cas que no siga possible la seua obtenció, l'IMPIVA es reserva el dret a requerir-la directament al sol·licitant, qui haurà d'aportar la documentació que se li exigisca.
  
Article 8. Termini de presentació de sol·licituds.
  
1. El termini de presentació començarà el dia 22 de desembre de 2003.
  
2. El termini de presentació finalitzarà en les dates indicades en les bases del programa.
  
Article 9. Lloc de presentació de sol·licituds
  
1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de 9 a 14 hores, de dilluns a divendres, i de 17 a 19 hores, de dilluns a dijous:
  
- IMPIVA Alacant: av. Esportistes Germans Torres, s/n. 03529 l'Albufereta (Alacant)
  
- IMPIVA Castelló: av. del Mar, s/n. 12711 Castelló
  
- IMPIVA València: plaça de l'Ajuntament, 6. 46995 València
  
També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.
  
2. En el cas de sol·licituds que es presenten davant el Registre Telemàtic de la Generalitat Valenciana, este emetrà automàticament un resguard acreditatiu de la presentació de la sol·licitud, que podrà ser arxivat o imprés per l'interessat, en els termes previstos en el decret pel qual es crea el citat registre i en regula el funcionament.
  
Article 10. Resolució de la concessió d'ajudes
  
El President de l'IMPIVA resoldrà sobre l'adjudicació de les ajudes, per mitjà de resolució o per mitjà de la subscripció del corresponent conveni, que fixarà expressament la quantia, i incorporarà, si és procedent, les condicions i les obligacions a què haja de subjectar-se el beneficiari.
  
La resolució dictada pel President posarà fi a la via administrativa, i el seu contingut serà notificat de forma individualitzada a cada interessat.
  
Article 11. Projectes que reforcen la política social
  
D'acord amb els criteris de valoració que s'establisquen respectivament en cada un dels programes, tindran preferència en l'adjudicació els projectes presentats per aquelles entitats que acrediten ocupar un percentatge de treballadors discapacitats superior respecte a la plantilla de l'entitat que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.
  
Així mateix es valoraran particularment els projectes presentats per determinades categories de persones desfavorides socialment que experimenten condicions, situacions i necessitats especials a l'hora d'emprendre activitats empresarials o inserir-se en el mercat laboral.
  
Article 12. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma i data fixades en la notificació de l'ajuda o en el conveni de col·laboració. L'acreditació dels gastos i inversions es realitzarà per mitjà de la presentació de justificants de gasto i pagaments en la proporció que s'indique en la notificació o conveni.
  
b) Respondre de la veracitat dels documents aportats.
  
c) Trobar-se al corrent de les obligacions tributàries i de la Seguretat Social en el moment de la concessió de l'ajuda, circumstància que podrà acreditar-se autoritzant l'IMPIVA a l'obtenció dels corresponents certificats tal com consta en l'apartat c) de l'imprés de sol·licitud, o bé per mitjà de la presentació pel beneficiari dels dits certificats en la forma i termini que s'establisca per l'IMPIVA. En el primer cas l'IMPIVA es reserva el dret a requerir directament als beneficiaris la presentació dels dits certificats. Queden exempts de la seua acreditació els beneficiaris que reben una ajuda inferior o igual a 1.803,04 euros per projecte.
  
d) Aportar la documentació que acredite la constitució de l'entitat en el cas que en el moment de la sol·licitud l'entitat es trobara en vies de creació.
  
e) Sotmetre's a les actuacions de comprovació i verificació de l'activitat subvencionada efectuades per l'IMPIVA o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'IMPIVA la sol·licitud o l'obtenció d'altres ajudes per a la mateixa finalitat procedents de qualssevol altres administracions o ens públics, indicant el percentatge i quantia de l'ajuda.
  
g) Actualitzar la documentació presentada que haguera sofert alguna modificació i comunicar a l'IMPIVA qualsevol modificació del projecte amb anterioritat a la seua execució.
  
h) Efectuar totes aquelles mesures d'informació i publicitat que establisca la normativa europea respecte a les activitats en què intervinguen els Fons Estructurals o altres Fons.
  
i) Prestar servicis a preus de mercat i no emprendre activitats econòmiques que repercutisquen en altri, de manera que falsegen o amenacen falsejar la competència
  
j) Complir totes les obligacions que s'establixen en l'Orde de 21 de desembre de 2000, de la Conselleria d'Indústria i Comerç, sobre la concessió d'ajudes per IMPIVA, i en qualsevol altra disposició en vigor.
  
L'incompliment de qualsevol d'estes obligacions podrà donar lloc a la revocació, i si és procedent, al reintegrament de les ajudes percebudes i a l'exigència de l'interés de demora des del moment del pagament de la subvenció.
  
Article 13. Justificació de gastos
  
1. La justificació de l'ajuda haurà de realitzar-se d'acord amb les instruccions aprovades per la resolució del director general de l'IMPIVA que seran notificades al beneficiari.
  
2. Les factures presentades per a la justificació dels projectes hauran de complir allò que s'ha disposat pel Reial Decret 2.402/1985, de 18 de desembre i la resta de normativa vigent.
  
3. Només seran tinguts en compte els justificants emesos a partir de l'1 de desembre del 2003.
  
4. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte la justificació expressa que haurà de ser valorada per l'IMPIVA. S'entén per empreses o entitats vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat, directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa.
  
Article 14. Pagament de les ajudes
  
L'IMPIVA procedirà al pagament de l'ajuda una vegada el beneficiari haja executat el projecte i sempre que haja complit les obligacions exigibles.
  
Podrà anticipar-se el pagament de l'ajuda prèvia presentació pel beneficiari d'un aval bancari per la quantia anticipada, constituït d'acord amb la normativa vigent, en els Servicis Territorials de la Conselleria d'Economia,Hisenda i Ocupació de la Generalitat Valenciana.
  
Els percentatges d'ajuda anticipada podran ser amb caràcter general del 15% per a les transferències de capital (inversions) i del 40% per a les transferències corrents (despeses), sense perjuí de les excepcions al règim general que pogueren establir-se en la corresponent Llei de Pressupostos de la Generalitat Valenciana per a l'exercici 2004.
  
DISPOSICIÓ ADDICIONAL
  
Les ajudes descrites compten amb finançament del Fons Social Europeu (FSE) a través del Programa Operatiu Integrat de la Comunitat Valenciana 2000-2006, així com d'altres possibles fons, i s'aplicaran les disposicions que els regulen.
  
DISPOSICIÓ FINAL
  
Es faculta el director general de l'IMPIVA per a dictar les resolucions necessàries per al desenrotllament, eficàcia i execució de la present convocatòria.
  
València, 1 de desembre de 2003.- El president: Miguel I. Peralta Viñes.
  
Programa de formació en la indústria
  
i formació per a emprenedors
  
OBJECTE
  
Amb caràcter general, estes ajudes pretenen facilitar a les indústries valencianes les millors opcions per a afrontar els canvis tecnològics i econòmics per mitjà de la millora de la qualificació del seu personal així com recolzar activitats formatives dirigides a reduir el risc en el procés de posada en marxa i consolidació de noves iniciatives empresarials de caràcter innovador o diversificador.
  
ACTUACIONS QUE ES RECOLZARAN
  
A. Formació en la indústria
  
Actuació 1. Formació contínua, dirigida a treballadors en actiu:
  
- Cursos de reciclatge professional (CRP)
  
Activitats formatives amb caràcter presencial l'objecte del qual siga la qualificació i l'actualització professional del personal de les empreses industrials valencianes. Els cursos tindran una duració entre 20 i 120 hores.
  
- Cursos amb tutoria a distància (CTD)
  
Programes formatius per a la qualificació i actualització del personal de les empreses industrials valencianes basats en metodologies de formació a distància per via telefònica o telemàtica, períodes d'autoformació assistida amb materials didàctics específics, tutories individualitzades, o qualsevol altre tipus de metodologia innovadora que contribuïsca a la facilitació de l'accés a la formació. Els cursos tindran una duració entre 20 i 120 hores. La duració del curs podrà ser variable en funció de l'alumne, però s'estimarà una duració mitjana com a base per al càlcul pressupostari.
  
Actuació 2. Formació ocupacional, dirigida a desocupats:
  
- Diplomes d'especialització professional (DEP)
  
Programes d'especialització sectorial per a la inserció en la indústria valenciana de jóvens desocupats de fins a 30 anys. Els cursos hauran de tindre una duració mínima de 100 hores.
  
Tindran consideració preferent els projectes que desenvolupen temàtiques incloses en els epígrafs de la Classificació d'àmbits de la formació del CEDEFOP que es relacionen en Annex I.
  
B. Formació per a emprenedors
  
Actuació 3. Formació per a emprenedors:
  
- Cursos de creació d'empreses i de suport en la gestió per a emprenedors (CEM)
  
Activitats formatives amb caràcter eminentment presencial dirigides a portadors d'una idea empresarial o d'autoocupació que vulguen posar en marxa, o a responsables de noves empreses que desitgen ampliar les seues competències en matèria de gestió de pymes. Els cursos tindran una duració entre 20 i 150 hores.
  
- Cursos amb tutoria a distància de creació d'empreses i de suport en la gestió per a emprenedors (CED)
  
Programes formatius per a la qualificació i actualització de portadors d'una idea empresarial o d'autoocupació que vulguen posar en marxa, o de responsables de noves empreses que desitgen ampliar les seues competències en matèria de gestió de pymes. Estos cursos estaran basats en metodologies de formació a distància per via telefònica o telemàtica, períodes d'autoformació assistida amb materials didàctics específics, tutories individualitzades, o qualsevol altre tipus de metodologia innovadora que contribuïsca a la facilitació de l'accés a la formació. Els cursos tindran una duració entre 20 i 150 hores. La duració del curs podrà ser variable en funció de l'alumne, però s'estimarà una duració mitjana com a base per al càlcul pressupostari.
  
Tindran consideració preferent els projectes que desenvolupen temàtiques incloses en els epígrafs de la Classificació d'àmbits de la formació del CEDEFOP que es relacionen en Annex II.
  
C. Formació per a l'especialització i qualificació professional de postgraduats en els àmbits industrial i tecnològic.
  
En el marc d'este programa s'establiran altres accions de formació individualitzada dirigides tant per a l'especialització professional de jóvens postgraduats com per a elevar el nivell de qualificació de tecnòlegs en els sectors industrials prioritaris, que seran objecte de convocatòries específiques.
  
BENEFICIARIS
  
Actuació 1
  
Podran acollir-se a estes ajudes de formació contínua (CRP, CTD) exclusivament els projectes presentats per:
  
- Instituts Tecnològics de la Xarxa IMPIVA.
  
- Associacions d'empresaris i tècnics, de caràcter industrial vinculades a la formació industrial, amb seu social a la Comunitat Valenciana.
  
Actuació 2
  
Podran acollir-se a estes ajudes de formació ocupacional (DEP), exclusivament els projectes presentats per Instituts Tecnològics de la Xarxa IMPIVA.
  
Actuació 3
  
Podran acollir-se a estes ajudes de formació per a emprenedors (CEM, CED) exclusivament els projectes presentats pels Centres Europeus d'Empreses Innovadores de la Comunitat Valenciana pertanyents a la Xarxa IMPIVA.
  
L'IMPIVA podrà concertar amb altres entitats la realització de cursos amb característiques diferencials per a col·lectius la necessitat de formació de la qual no quede satisfeta amb les ajudes aprovades. Per a això podrà subscriure convenis de col·laboració d'acord amb el que establix l'Orde de 21 de desembre de 2000, de la Conselleria d'Indústria i Comerç, sobre la concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).
  
TIPUS D'AJUDA
  
Actuació 1
  
En les activitats de formació contínua dirigides a treballadors en actiu (CRP i CTD), les ajudes seran subvenció a fons perdut de fins al 85% dels costos subvencionables màxims estimats per l'IMPIVA. Les empreses els treballadors de les quals assistisquen als cursos aportaran, en concepte de matrícula, la diferència entre l'import de la subvenció i el cost estimat del projecte per l'IMPIVA.
  
Actuacions 2 i 3
  
En les activitats de formació ocupacional (DEP) i formació per a emprenedors (CEM, CED) les ajudes seran subvenció a fons perdut de fins a del 100% dels costos subvencionables màxims estimats per ?IMPIVA.
  
CRITERIS DE VALORACIÓ DE LES SOL·LICITUDS
  
- Característiques del sol·licitant.
  
Es valorarà l'experiència en la formació industrial i formació per a emprenedors i la capacitat per a dur a terme les activitats formatives proposades pel que fa a disponibilitat i qualitat d'instal·lacions, personal i recursos propis suficients per a la docència i la gestió de la formació.
  
- Característiques de l'activitat proposada.
  
Es valorarà el contingut del curs, d'acord amb les prioritats expressades en l'Annex, així com amb l'experiència i la qualificació dels docents. En els CTD, es valorarà també el nombre de places proposades i l'ús de les noves tecnologies de la informació en la gestió dels programes (comunicació amb els alumnes, disseny de materials, gestió de continguts,...).
  
Altres elements que intervindran en la valoració seran els relatius a les prioritats de la política industrial de la Generalitat Valenciana quant a distribució zonal, per col·lectius de beneficiaris, o per sectors industrials i tecnologies d'actuació prioritària.
  
COSTOS SUBVENCIONABLES
  
Els costos subvencionables només seran admissibles a partir de la resolució de concessió de l'ajuda.
  
L'import màxim de les ajudes es fixarà en funció del nombre d'hores i del tipus d'activitat formativa, així com del nombre d'alumnes en el cas dels cursos amb tutoria a distància (CTD, CED).
  
- CRP i CEM: màxim de 158,00 euros per hora de formació
  
- CTD i CED: màxim de 5,00 euros per hora de formació mitjana estimada i alumne
  
- DEP: màxim de 95,00 euros per hora de formació
  
Excepcionalment, només en formació contínua (CRP, CTD) i prèvia autorització de l'IMPIVA, es podrà sobrepassar estos màxims en cursos amb continguts d'elevat nivell tecnològic i marcat caràcter sectorial.
  
La distribució de costos serà la següent:
  
\* Gastos de professorat, entre el 45 i el 70% dels costos que inclouen:
  
- Personal formador propi
  
- Formadors externs
  
- Coordinador/dinamitzador (només en CTD, CED)
  
\* Costos directes, fins al 40% dels costos que inclouen:
  
- Material didàctic
  
- Promoció, comunicació
  
- Lloguer d'equips i aules
  
- Altres servicis externs (assegurances, selecció i avaluació dels alumnes - per a este últim concepte, amb un límit del 10% del total de costos subvencionables)
  
\* Costos indirectes o d'estructura, fins al 20% dels costos, amb un període d'elegibilitat des de dos mesos abans de l'inici, fins a dos mesos després de la finalització del curs, que inclouen:
  
- Personal propi d'administració, gestió i servicis auxiliars (amb un límit del 10% del total de costos subvencionables)
  
- Subministraments i altres costos d'estructura de l'institut o entitat
  
TERMINIS
  
Presentació de sol·licituds i documentació annexa (memòria tècnic i full excel): 27 de gener de 2004.
  
Enviament de sol·licituds via Internet amb firma electrònica: 3 de febrer de 2004.
  
Les accions formatives no podran iniciar-se amb anterioritat a la resolució de concessió de l'ajuda, i hauran d'haver conclòs el 29 d'octubre de 2004. Només excepcionalment i prèvia autorització de l'IMPIVA, podrà modificar-se els dits terminis, així com el de justificació dels projectes, dins dels límits i condicions que es determinen per a la finalització del vigent Programa Operatiu.
  
LIQUIDACIÓ DE LES AJUDES
  
 liquidació de les ajudes s'efectuarà prèvia justificació de la realització del projecte objecte de subvenció, així com l'acreditació, si és procedent, del compliment de les obligacions i condicions que s'hagueren establit en la resolució de concessió, en el termini de dos mesos després de la finalització de l'activitat formativa, excepte per a aquelles que finalitzen després del 10 de setembre de 2004, la data límit de les quals serà, en qualsevol cas, l'11 de novembre de 2004.
  
La justificació correspondrà, en qualsevol cas, al total dels costos subvencionables estimats per l'IMPIVA, i no sols a la part subvencionada. Per a procedir al pagament de la subvenció serà necessari que el beneficiari haja fet efectiu, i així ho acredite, el pagament dels costos subvencionables relatius a gastos de professorat.
  
La justificació dels gastos es presentarà a través de l'aplicació informàtica SIDEC que serà entregada per l'IMPIVA a les Entitats una vegada concedida l'ajuda.
  
CARACTERÍSTIQUES DE LES ACTIVITATS I DELS ASSISTENTS A ESTES
  
- Tots els cursos hauran d'incloure un mòdul de Sensibilització Ambiental adaptat a l'especialitat formativa.
  
- Amb caràcter general, cap alumne podrà gaudir simultàniament de dos ajudes del Fons Social Europeu. Tots els alumnes seran residents a la Comunitat Valenciana.
  
- Queden exclosos els funcionaris i treballadors de les administracions públiques així com els treballadors de l'entitat que organitze el curs o que facture part dels costos subvencionables.
  
- Tindran prioritat els col·lectius amb especial dificultat per a la permanència en l'ocupació (majors de 45 anys en sectors on s'introduïsquen noves tecnologies, empleats de sectors o zones en processos de reconversió...), per a l'accés a la formació (propietaris i treballadors de microempreses, treballadors de zones allunyades de l'oferta formativa...), i els pertanyents a col·lectius de treballadors desfavorits (minusvàlids, immigrants, treballadors d'edat avançada, dones que es reintegren al mercat laboral...).
  
Actuació 1. Formació Contínua
  
- Els alumnes seran empresaris o treballadors en actiu per compte propi o alié d'empreses industrials, i hauran d'acreditar tal condició en la seua sol·licitud d'inscripció al curs.
  
- Les empreses a què pertanguen els alumnes hauran de tindre seu o establiment de producció de la Comunitat Valenciana.
  
- El nombre d'alumnes d'una mateixa empresa en un curs queda limitat a 4 en CRP, i a 8 en CTD.
  
- Les empreses els treballadors de les quals assistisquen a estos cursos abonaran la matrícula corresponent que serà considerada com l'aportació empresarial al cost del curs. El total d'estes aportacions per curs mai no podrà superar la diferència entre l'import de la subvenció i el cost estimat del projecte per l'IMPIVA.
  
- Podran ser considerats com a empreses els alumnes autònoms o que representen empreses de caràcter unipersonal. r- En el cas que no es completaren les places disponibles, l'entitat beneficiària podrà sol·licitar a l'IMPIVA autorització per a incorporar alumnes que assistisquen per compte propi, sempre que es troben en situació laboral d'actius en la indústria. Estos alumnes hauran d'abonar una fiança mínima de 65,00 euros i màxima igual a l'import de la matrícula, que els serà tornada al finalitzar l'activitat excepte en cas d'abandó.
  
- L'entitat organitzadora haurà de comunicar a l'IMPIVA la quantia de la matrícula o fiança que establisca amb anterioritat a la inscripció dels alumnes. De la mateixa manera, haurà de declarar els ingressos que tinga per estos mitjans, així com les devolucions de fiances que efectue.
  
\* Cursos de Reciclatge Professional (CRP)
  
- Només tindran recolzament activitats amb un mínim de 10 alumnes i un màxim de 20.
  
- La formació tindrà caràcter eminentment presencial.
  
- L'assistència dels alumnes serà obligatòria. Les faltes d'assistència que excedisquen el 20% de la duració d'un curs s'entenen com a abandó, i implicaran l'expulsió del curs per a l'alumne i la minoració o, si és procedent, revocació de les ajudes a l'institut o entitat.
  
\* Cursos amb Tutoria a Distància (CTD)
  
- Només tindran recolzament les activitats amb un mínim de 20 alumnes i un màxim de 60.
  
- L'activitat haurà de desenrotllar-se amb base en centres de recursos de formació o entitats de formació industrial amb capacitat i mitjans per a suportar accions de formació a distància, i suport als alumnes per mitjà de tutories, pràctiques i activitats utilitzant les noves tecnologies de la informació.
  
- El suport a alumnes presentarà un horari ampli i flexible.
  
- L'inici de l'activitat per part dels alumnes podrà realitzar-se en qualsevol moment durant un mes des de la data d'obertura del curs. El final de l'activitat es produirà en la data determinada per la sol·licitud.
  
- És obligatòria l'avaluació presencial final dels coneixements adquirits per l'alumne al final del curs, així com la realització d'avaluacions intermèdies (un mínim d'una, i almenys un exercici d'avaluació per cada 30 hores de curs).
  
- La no-realització de l'avaluació final presencial o de més d'un exercici d'avaluació intermèdia serà considerada com a abandó de l'alumne i podrà significar la minoració de l'ajuda a l'institut o entitat. També es considerarà com a abandó la no-realització de les tutories o pràctiques presencials obligatòries.
  
Actuació 2. Formació ocupacional: Diplomes d'Especialització Professional (DEP)
  
- Els alumnes hauran d'acreditar ser jóvens desocupats que no hagen complit els 30 anys el dia de començament de l'activitat formativa.
  
- Només tindran recolzament activitats amb un mínim de 10 alumnes i un màxim de 20.
  
- La formació tindrà caràcter eminentment presencial.
  
- Les entitats beneficiàries disposaran d'una assegurança d'accidents i responsabilitat civil per a la cobertura dels alumnes durant el curs.
  
- L'assistència dels alumnes serà obligatòria; les faltes d'assistència que excedisquen el 20% de la duració d'un curs s'entenen com a abandó, i implicaran l'expulsió del curs per a l'alumne i la minoració o, si és procedent, revocació de les ajudes a l'institut.
  
- Les activitats formatives tindran sempre caràcter gratuït. Les entitats beneficiàries podran sol·licitar als alumnes el pagament d'una fiança, en cap cas superior als 300,00 euros, que li serà tornada al finalitzar l'activitat excepte en cas d'abandó.
  
Actuació 3. Formació per a Emprenedors
  
- Els alumnes seran persones involucrades en el procés de posada en marxa d'una empresa o d'una idea innovadora empresarial, o que puguen contribuir a la consolidació d'una nova empresa a través de la millora en els seus procediments de gestió.
  
- Si es tracta d'alumnes en actiu, les empreses a què pertanguen els alumnes hauran de tindre seu o establiment de producció a la Comunitat Valenciana. El nombre d'alumnes d'una mateixa empresa en un curs queda limitat a 4 en CEM i a 8 en CED.
  
- El CEEI haurà d'establir una fiança màxima de 150,00 euros per a la inscripció dels alumnes, que es reintegrarà al final del curs, excepte en cas d'abandó. Es comunicarà a l'IMPIVA la quantia de la fiança que establisca amb anterioritat a la inscripció dels alumnes.
  
- De la mateixa manera, haurà de declarar els ingressos que tinga per estos mitjans, així com les devolucions de fiances que efectue.
  
\* Cursos de creació d'empreses i de suport en la gestió per a emprenedors (CEM)
  
- Només tindran recolzament activitats amb un mínim de 10 alumnes i un màxim de 20.
  
- La formació tindrà caràcter eminentment presencial.
  
- L'assistència dels alumnes serà obligatòria. Les faltes d'assistència que excedisquen el 20% de la duració d'un curs s'entenen com a abandó, i implicaran l'expulsió del curs per a l'alumne i la minoració o, si és procedent, revocació de les ajudes a l'entitat.
  
\* Cursos amb tutoria a distància de creació d'empreses i de suport en la gestió per a emprenedors (CED)
  
- Només tindran recolzament activitats amb un mínim de 20 alumnes i un màxim de 60.
  
- L'activitat haurà de desenrotllar-se amb base en el mateix CEEI i suport als alumnes per mitjà de tutories, pràctiques i activitats utilitzant les noves tecnologies de la informació.
  
- El suport a alumnes presentarà un horari ampli i flexible.
  
- L'inici de l'activitat per part dels alumnes podrà realitzar-se en qualsevol moment durant un mes des de la data d'obertura del curs. El final de l'activitat es produirà en la data determinada per la sol·licitud.
  
- És obligatòria l'avaluació presencial final dels coneixements adquirits per l'alumne al final del curs, així com la realització d'avaluacions intermèdies (un mínim d'una, i almenys un exercici d'avaluació per cada 30 hores de curs).
  
- La no-realització de l'avaluació final presencial o de més d'un exercici d'avaluació intermèdia serà considerada com a abandó de l'alumne i podrà significar la minoració de l'ajuda. També es considerarà com a abandó la no-realització de les tutories o pràctiques presencials obligatòries.
  
GESTIÓ DE LES ACTIVITATS
  
Les Entitats que organitzen cursos recolzats per l'IMPIVA seran responsables:
  
\* De realitzar una adequada i suficient promoció de les seues activitats, atenint-se a la normativa d'imatge que determinen l'IMPIVA i el Fons Social Europeu i de la utilització d'esta imatge en tota la documentació relacionada amb les accions formatives.
  
\* De l'execució i desenrotllament de les activitats formatives, de les compres que puga realitzar i de les relacions amb el professorat, l'alumnat i l'IMPIVA. Esta responsabilitat no podrà ser delegada en cap persona o en cap entitat aliena a la beneficiària directa de les ajudes.
  
- Queda prohibida l'existència de més d'un nivell de contractació injustificada. En el cas que existira, l'entitat emetrà un informe justificatiu que indique les raons que fan impossible realitzar l'activitat formativa sense la dita contractació. S'exclou de l'obligació de realitzar este informe la contractació de professors unipersonals per part de l'empresa que facture la docència.
  
- No podrà realitzar-se cap contractació amb empreses o entitats vinculades al beneficiari de l'ajuda. Es responsabilitzaran igualment de l'estricte compliment de la legislació vigent en matèria laboral, fiscal, mercantil i d'incompatibilitats al servici de l'administració Pública.
  
\* De la informació als que sol·liciten accedir als cursos com a alumnes, de l'establiment de sistemes i criteris equitatius de selecció dels alumnes, de sistemes de control i avaluació de l'assistència i aprofitament dels alumnes durant els cursos i a la seua finalització, i del seguiment de l'alumnat amb posterioritat a la finalització de l'activitat formativa.
  
\* Del cobrament i administració de les matrícules i fiances que s'establisquen, així com de l'emissió dels rebuts corresponents.
  
\* De la correcta utilització i aplicació dels formularis, procediments, models i terminis de gestió de l'activitat que l'IMPIVA disposarà i sol·licitarà per a:
  
- La inscripció, selecció, control i certificat d'assistència i avaluació dels alumnes.
  
- La comunicació d'inici, calendaris, horaris i documents de programació o execució de les activitats.
  
- Altres informacions referides a les activitats que es pogueren derivar dels requeriments del Programa Operatiu Integrat de la Comunitat Valenciana del Fons Social Europeu.
  
\* De la sol·licitud prèvia per escrit de l'autorització de l'IMPIVA per a qualsevol reformulació del projecte objecte d'ajuda referida al títol i contingut del curs, duració, localitat de realització, nombre de places i pressupost, així com de la notificació de qualsevol altre tipus de canvi en este.
  
ALTRES
  
S'omplirà una sol·licitud amb memòria tècnica per activitat formativa, d'acord amb els models facilitats per l'IMPIVA a través de la seua pàgina web. El sol·licitant podrà optar entre estes dos modalitats:
  
· Presentació impresos davant d'IMPIVA:
  
Presentació de la sol·licitud i de la memòria tècnica en format paper, junt amb un resum de totes les ajudes sol·licitades per a cursos en forma de document Microsoft Excel®, en suport magnètic.
  
· Enviament de la sol·licitud via internet amb firma electrònica:
  
Les Entitats que preferisquen acollir-se a esta modalitat hauran de sol·licitar prèviament el certificat de firma electrònica. Este certificat de firma electrònica serà entregat personalment al representant legal de l'Entitat.
  
En este cas l'Entitat sol·licitant no haurà de presentar cap documentació en format paper.